title: Komisijas Deleģētā direktīva (ES) 2018/739 (2018. gada 1. marts), ar ko, pielāgojot zinātnes un tehnikas attīstībai, Eiropas Parlamenta un Padomes Direktīvas 2011/65/ES III pielikumu groza attiecībā uz atbrīvojumu svina izmantošanai par tērauda leģētājelementu (Dokuments attiecas uz EEZ. )

text:
               18.5.2018

               LV

               Eiropas Savienības Oficiālais Vēstnesis

               L 123/103

         KOMISIJAS DELEĢĒTĀ DIREKTĪVA (ES) 2018/739
   (2018. gada 1. marts),
   ar ko, pielāgojot zinātnes un tehnikas attīstībai, Eiropas Parlamenta un Padomes Direktīvas 2011/65/ES III pielikumu groza attiecībā uz atbrīvojumu svina izmantošanai par tērauda leģētājelementu
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2011. gada 8. jūnija Direktīvu 2011/65/ES par dažu bīstamu vielu izmantošanas ierobežošanu elektriskās un elektroniskās iekārtās (1) un jo īpaši tās 5. panta 1. punkta a) apakšpunktu,
   tā kā:

               (1)

               Direktīva 2011/65/ES prasa dalībvalstīm nodrošināt, lai tirgū laistās elektriskās un elektroniskās iekārtas nesaturētu svinu.

               (2)

               Direktīvas 2011/65/ES III pielikuma 6(a) atbrīvojums atļauj līdz 2016. gada 21. jūlijam izmantot svinu par leģētājelementu tēraudā mehāniskai apstrādei un cinkotā tēraudā, kurā ir līdz 0,35 masas % svina. Komisija pieteikumu par šā atbrīvojuma pagarināšanu attiecībā uz 1.–7. un 10. kategoriju saņēma pirms 2015. gada 21. janvāra saskaņā ar Direktīvas 2011/65/ES 5. panta 5. punktu.

               (3)

               Rūpnieciskajā ražošanā svinu pievieno tēraudam kā mašīnapstrādājamības veicinātāju. Tas darbojas kā smērviela, kas atvieglo dziļurbšanas un ātrgaitas operācijas. Cinkošana ir process, kurā tēraudu pārklāj ar cinka aizsargslāni, lai tādējādi novērstu koroziju.

               (4)

               Dažos specifiskos lietojumos ir iespēja izmantot bezsvina tēraudu, tomēr pārējos lietojumos šāda aizstāšana patlaban nav zinātniski un tehniski realizējama. Piegādes ķēdes sarežģītības dēļ atbrīvojuma piemērošanas jomu sašaurināt patlaban nav izrādījies lietderīgi.

               (5)

               Tehnikas attīstības iespaidā no visiem cinkota tērauda paveidiem svins – koncentrācijā, kas ir zemāka par līdzšinējo,– joprojām ir vajadzīgs tikai periodiskā procesā karsti cinkotā tēraudā.

               (6)

               Pietiekami uzticamu alternatīvu, kuras 1.–7. un 10. kategorijā varētu izmantot attiecīgajos lietojumos, patlaban tirgū nav un tuvākajā laikā nebūs, un karsti cinkota tērauda saturētais svins rodas no reciklēta cinka piemaisījumiem, tāpēc ir pamatoti noteikt abiem lietojumiem atbrīvojumu līdz 2021. gada 21. jūlijam; īsāka termiņa noteikšana varētu nozarei radīt nevajadzīgu administratīvo slogu. Attiecībā uz kategorijām, kas nav 1.–7. un 10. kategorija, paliek spēkā līdzšinējie atbrīvojumi, kuru derīguma termiņš ir noteikts Direktīvas 2011/65/ES 5. panta 2. punkta otrajā daļā.

               (7)

               Tāpēc būtu attiecīgi jāgroza Direktīva 2011/65/ES,

         IR PIEŅĒMUSI ŠO DIREKTĪVU.
   1. pants
   Direktīvas 2011/65/ES III pielikumu groza saskaņā ar šīs direktīvas pielikumu
   2. pants
   1.   Dalībvalstis vēlākais līdz 2019. gada 30. jūnijam pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara Komisijai zināmu minēto noteikumu tekstu.
   Tās piemēro minētos noteikumus no 2019. gada 1. jūlija.
   Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka, kā izdarāma šāda atsauce.
   2.   Dalībvalstis dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva.
   3. pants
   Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   4. pants
   Šī direktīva ir adresēta dalībvalstīm.

      Briselē, 2018. gada 1. martā

            Komisijas vārdā –

            priekšsēdētājs

         Jean-Claude JUNCKER

      (1)  OV L 174, 1.7.2011., 88. lpp.

      PIELIKUMS
      Direktīvas 2011/65/ES III pielikumā 6(a) atbrīvojumu aizstāj ar šādu:

                     “6(a)

                     Svins kā leģētājelements tēraudā mehāniskai apstrādei un cinkotā tēraudā, kurā ir līdz 0,35 masas % svina

                     Zaudē spēku:

                                 —

                                 2021. gada 21. jūlijā attiecībā uz 8. un 9. kategoriju, izņemot medicīniskās ierīces in vitro diagnostikai un rūpnieciskā monitoringa un kontroles instrumentus,

                                 —

                                 2023. gada 21. jūlijā attiecībā uz 8. kategorijas medicīniskajām ierīcēm in vitro diagnostikai,

                                 —

                                 2024. gada 21. jūlijā attiecībā uz 9. kategorijas rūpnieciskā monitoringa un kontroles instrumentiem un attiecībā uz 11. kategoriju

                     6(a)-I

                     Svins kā leģētājelements tēraudā mehāniskai apstrādei, kurā ir līdz 0,35 masas % svina, un periodiskā procesā karsti cinkota tērauda detaļās, kurās ir līdz 0,2 masas % svina

                     Zaudē spēku 2021. gada 21. jūlijā attiecībā uz 1.–7. un 10. kategoriju”


title: Komisijas Īstenošanas direktīva (ES) 2018/484 (2018. gada 21. marts), ar ko attiecībā uz prasībām, kuras Rhynchophorus ferrugineus (Olivier) sakarā tiek piemērotas atsevišķu palmu ģinšu vai sugu pavairošanas materiālam, groza Direktīvu 93/49/EEK

text:
               23.3.2018

               LV

               Eiropas Savienības Oficiālais Vēstnesis

               L 81/10

         KOMISIJAS ĪSTENOŠANAS DIREKTĪVA (ES) 2018/484
   (2018. gada 21. marts),
   ar ko attiecībā uz prasībām, kuras Rhynchophorus ferrugineus (Olivier) sakarā tiek piemērotas atsevišķu palmu ģinšu vai sugu pavairošanas materiālam, groza Direktīvu 93/49/EEK
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 1998. gada 20. jūlija Direktīvu 98/56/EK par dekoratīvo augu pavairošanas materiāla tirdzniecību (1) un jo īpaši tās 5. panta 5. punktu,
   tā kā:

               (1)

                  Rhynchophorus ferrugineus (Olivier) ir konstatēts lielākajā daļā apdraudēto Savienības teritoriju, un ir secināts, ka šis kaitīgais organisms tagad ir sastopams nozīmīgā daļā Savienības teritorijas. Tāpēc par ārkārtas pasākumiem attiecībā uz Rhynchophorus ferrugineus (Olivier) pieņemtais Komisijas Lēmums 2007/365/EK (2) ir atcelts ar Komisijas Īstenošanas lēmumu (ES) 2018/490 (3).

               (2)

                  Rhynchophorus ferrugineus (Olivier) izraisa nopietnus bojājumus palmu dzimtas saimnieksugu augiem, izņemot augus, kuru stumbra pamatnes diametrs ir mazāks par 5 cm.

               (3)

               Minētie augi ir sastopami daudzviet Savienībā, kur tos stāda lielās platībās dekoratīviem mērķiem un kur tiem ir liela vidiska un ekonomiska nozīme.

               (4)

               Tāpēc ir lietderīgi noteikt īpašas prasības, lai nodrošinātu tādu atsevišķu palmu ģinšu un sugu pavairošanas materiāla kvalitāti, kuras ir Savienībā visbiežāk tirgotās ģintis un sugas un kurām šādu prasību nepiemērošanas gadījumā ir risks tikt inficētām ar minēto kaitīgo organismu. Šajās prasībās būtu jāiekļauj specifiski augšanas vai apstrādes nosacījumi attiecībā uz minēto materiālu, kā arī nosacījums par Rhynchophorus ferrugineus (Olivier) neesību.

               (5)

               Komisijas Direktīva 93/49/EEK (4) tāpēc būtu attiecīgi jāgroza.

               (6)

               Šajā direktīvā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

         IR PIEŅĒMUSI ŠO DIREKTĪVU.
   1. pants
   Direktīvas 93/49/EEK grozījums
   Direktīvu 93/49/EEK groza šādi:

               1)

               pievieno šādu 3.a pantu:
               “3.a pants
               Pielikumā minēto palmu (Palmae) ģinšu un sugu augu, kuru stumbra pamatnes diametrs pārsniedz 5 cm, pavairošanas materiāls atbilst vienai no šādām prasībām:

                           a)

                           tas visā dzīves ciklā audzēts apgabalā, kas pēc atbildīgās valsts iestādes atzinuma saskaņā ar attiecīgajiem fitosanitāro pasākumu starptautiskajiem standartiem ir brīvs no Rhynchophorus ferrugineus (Olivier);

                           b)

                           tas divus gadus pirms tirdzniecības audzēts Savienības vietā, kas ir visā pilnībā fiziski aizsargāta pret Rhynchophorus ferrugineus (Olivier) ievešanu, vai Savienības vietā, kurā ir piemērotas atbilstošas profilaktiskas apstrādes attiecībā uz šo kaitīgo organismu. Vismaz reizi četros mēnešos tam veic vizuālas pārbaudes, kas apliecina, ka minētais materiāls ir brīvs no Rhynchophorus ferrugineus (Olivier).

                     Šo pantu piemēro, neskarot atbilstoši Direktīvas 2000/29/EK 2. panta 1. punkta h) apakšpunktam un 5. panta 3. punktam pieņemtos noteikumus par aizsargājamām zonām.”;

               2)

               pielikumu groza saskaņā ar šīs direktīvas pielikumu.

         2. pants
   Transponēšana
   1.   Dalībvalstis vēlākais līdz 2018. gada 30. septembrim pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara Komisijai zināmu minēto noteikumu tekstu, kā arī minēto noteikumu un šīs direktīvas atbilstības tabulu.
   Tās šos noteikumus piemēro no 2018. gada 1. oktobra.
   Kad dalībvalstis pieņem minētos noteikumus, tajos ietver atsauci uz šo direktīvu vai arī šādu atsauci pievieno to oficiālajai publikācijai. Dalībvalstis nosaka, kā izdarāma šāda atsauce.
   2.   Dalībvalstis dara Komisijai zināmus to valsts tiesību aktu galvenos noteikumus, ko tās pieņem jomā, uz kuru attiecas šī direktīva.
   3. pants
   Stāšanās spēkā
   Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   4. pants
   Adresāti
   Šī direktīva ir adresēta dalībvalstīm.

      Briselē, 2018. gada 21. martā

            Komisijas vārdā –

            priekšsēdētājs

         Jean-Claude JUNCKER

      (1)  OV L 226, 13.8.1998., 16. lpp.

      (2)  Komisijas 2007. gada 25. maija Lēmums 2007/365/EK par ārkārtas pasākumiem, kas vajadzīgi, lai novērstu Rhynchophorus ferrugineus (Olivier) ievešanu un izplatīšanos Kopienā (OV L 139, 31.5.2007., 24. lpp.).

      (3)  Komisijas 2018. gada 21. marta Īstenošanas lēmums (ES) 2018/490, ar kuru atceļ Lēmumu 2007/365/EK par ārkārtas pasākumiem, kas vajadzīgi, lai novērstu Rhynchophorus ferrugineus (Olivier) ievešanu un izplatīšanos Kopienā (skatīt šā Oficiālā Vēstneša 22. lpp.).

      (4)  Komisijas 1993. gada 23. jūnija Direktīva 93/49/EEK, ar ko nosaka sarakstu ar nosacījumiem, kas jāievēro attiecībā uz dekoratīvo augu pavairošanas materiālu un dekoratīvajiem augiem saskaņā ar Padomes Direktīvu 91/682/EEK (OV L 250, 7.10.1993., 9. lpp.).

      PIELIKUMS
      Pielikuma tabulā pēc ieraksta “Narcissus L.” iekļauj šādu ierakstu:

                     Ģintis vai sugas

                     Specifiski kaitīgi organismi un slimības

                                 “—

                                       Palmae, attiecībā uz šādām ģintīm un sugām

                                 —

                                    Areca catechu L.

                                 —

                                    Syagrus romanzoffiana (Cham.) Glassman

                                 —

                                    Arenga pinnata (Wurmb) Merr.

                                 —

                                    Bismarckia Hildebr. & H.Wendl.

                                 —

                                    Borassus flabellifer L.

                                 —

                                    Brahea armata S. Watson

                                 —

                                    Brahea edulis H.Wendl.

                                 —

                                    Butia capitata (Mart.) Becc.

                                 —

                                    Calamus merrillii Becc.

                                 —

                                    Caryota maxima Blume

                                 —

                                    Caryota cumingii Lodd. ex Mart.

                                 —

                                    Chamaerops humilis L.

                                 —

                                    Cocos nucifera L.

                                 —

                                    Corypha utan Lam.

                                 —

                                    Copernicia Mart.

                                 —

                                    Elaeis guineensis Jacq.

                                 —

                                    Howea forsteriana Becc.

                                 —

                                    Jubaea chilensis (Molina) Baill.

                                 —

                                    Livistona australis C. Martius

                                 —

                                    Livistona decora (W. Bull) Dowe

                                 —

                                    Livistona rotundifolia (Lam.) Mart.

                                 —

                                    Metroxylon sagu Rottb.

                                 —

                                    Roystonea regia (Kunth) O.F. Cook

                                 —

                                    Phoenix canariensis Chabaud

                                 —

                                    Phoenix dactylifera L.

                                 —

                                    Phoenix reclinata Jacq.

                                 —

                                    Phoenix roebelenii O'Brien

                                 —

                                    Phoenix sylvestris (L.) Roxb.

                                 —

                                    Phoenix theophrasti Greuter

                                 —

                                    Pritchardia Seem. & H.Wendl.

                                 —

                                    Ravenea rivularis Jum. & H.Perrier

                                 —

                                    Sabal palmetto (Walter) Lodd. ex Schult. & Schult.f.

                                 —

                                    Trachycarpus fortunei (Hook.) H. Wendl.

                                 —

                                    Washingtonia H. Wendl.

                        Kukaiņi, ērces un nematodes visās attīstības stadijās

                                 —

                                    Rhynchophorus ferrugineus (Olivier)”


title: Komisijas Deleģētā direktīva (ES) 2018/736 (2018. gada 27. februāris), ar ko, pielāgojot zinātnes un tehnikas attīstībai, Eiropas Parlamenta un Padomes Direktīvas 2011/65/ES III pielikumu groza attiecībā uz atbrīvojumu par dažiem elektriskiem un elektroniskiem komponentiem, kuros svins ir stiklā vai keramikā (Dokuments attiecas uz EEZ. )

text:
               18.5.2018

               LV

               Eiropas Savienības Oficiālais Vēstnesis

               L 123/94

         KOMISIJAS DELEĢĒTĀ DIREKTĪVA (ES) 2018/736
   (2018. gada 27. februāris),
   ar ko, pielāgojot zinātnes un tehnikas attīstībai, Eiropas Parlamenta un Padomes Direktīvas 2011/65/ES III pielikumu groza attiecībā uz atbrīvojumu par dažiem elektriskiem un elektroniskiem komponentiem, kuros svins ir stiklā vai keramikā
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2011. gada 8. jūnija Direktīvu 2011/65/ES par dažu bīstamu vielu izmantošanas ierobežošanu elektriskās un elektroniskās iekārtās (1) un jo īpaši tās 5. panta 1. punkta a) apakšpunktu,
   tā kā:

               (1)

               Direktīva 2011/65/ES prasa dalībvalstīm nodrošināt, lai tirgū laistās elektriskās un elektroniskās iekārtas nesaturētu svinu.

               (2)

               Direktīvas 2011/65/ES III pielikuma 7(c)-I atbrīvojums atļauj līdz 2016. gada 21. jūlijam izmantot svinu elektriskos un elektroniskos komponentos, kuros svins ir stiklā vai keramikā, kas nav keramikas dielektriķi kondensatoros, piemēram pjezoelektriskas ierīces, vai stikla vai keramikas matricās. Komisija pieteikumu par šā atbrīvojuma pagarināšanu attiecībā uz 1.–7. un 10. kategoriju saņēma pirms 2015. gada 21. janvāra saskaņā ar Direktīvas 2011/65/ES 5. panta 5. punktu. Turklāt 2014. gada novembrī Komisija saņēma jauna atbrīvojuma pieprasījumu (pieprasījuma nr. 2015-1) par svina izmantošanu plāno kārtiņu elektronisko sensoru elementos (piemēram, piroelektriskajos vai pjezoelektriskajos sensoros), bet šos lietojumus aptver 7(c)-I atbrīvojums. Apspriežoties ar ieinteresētajām personām, tika saņemta prasītāja piekrišana atbrīvojuma pieprasījumu 2015-1 vērtēt plašākajā 7(c)-I atbrīvojuma kontekstā.

               (3)

               Keramikā svins plašā temperatūras, sprieguma vai frekvenču lietojuma spektrā nodrošina konkrētas dielektriskās, pjezoelektriskās, piroelektriskās, feroelektriskās, pusvadītāju un magnētiskās īpašības. Stiklam svins piešķir tādas izšķirīgi svarīgas īpašības kā zemāka kušanas un mīksttapšanas temperatūra, labāka apstrādājamība un mašīnapstrādājamība, ķīmiskā stabilitāte un citas. Svinu saturošu stiklu var izmantot plašā lietojumu klāstā, tostarp izolēšanas, aizsargslāņa, pretestības, savienošanās vai hermētiskas noslēgšanas nodrošināšanai.

               (4)

               Svina aizstāšana vai likvidēšana stiklā un/vai keramikā vēl joprojām nav zinātniski vai tehniski realizējama.

               (5)

               Uzticamu alternatīvu, kuras 1.–7. un 10. kategorijā varētu izmantot attiecīgajos lietojumos, tirgū nav un tuvākajā laikā nebūs, tāpēc ir pamatoti atbrīvojumu pagarināt līdz 2021. gada 21. jūlijam; lieka pašreizējās redakcijas precizēšana ar sīkāku iedalījumu un īsāka termiņa noteikšana varētu radīt nevajadzīgu administratīvo slogu. Lai novērstu Direktīvas 2011/65/ES III pielikuma atbrīvojumu darbības jomu savstarpēju pārklāšanos, piedāvātā redakcija precizē, ka lietojumi, uz kuriem attiecas 34. atbrīvojums, 7(c)-I atbrīvojuma darbības jomā neietilpst. Attiecībā uz kategorijām, kas nav 1.–7. un 10. kategorija, paliek spēkā līdzšinējie atbrīvojumi, kuru derīguma termiņš ir noteikts Direktīvas 2011/65/ES 5. panta 2. punkta otrajā daļā.

               (6)

               Tāpēc būtu attiecīgi jāgroza Direktīva 2011/65/ES,

         IR PIEŅĒMUSI ŠO DIREKTĪVU.
   1. pants
   Direktīvas 2011/65/ES III pielikumu groza saskaņā ar šīs direktīvas pielikumu
   2. pants
   1.   Dalībvalstis vēlākais līdz 2019. gada 30. jūnijam pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara Komisijai zināmu minēto noteikumu tekstu.
   Tās piemēro minētos noteikumus no 2019. gada 1. jūlija.
   Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka, kā izdarāma šāda atsauce.
   2.   Dalībvalstis dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva.
   3. pants
   Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   4. pants
   Šī direktīva ir adresēta dalībvalstīm.

      Briselē, 2018. gada 27. februārī

            Komisijas vārdā –

            priekšsēdētājs

         Jean-Claude JUNCKER

      (1)  OV L 174, 1.7.2011., 88. lpp.

      PIELIKUMS
      Direktīvas 2011/65/ES III pielikumā 7(c)-I atbrīvojumu aizstāj ar šādu:

                     “7(c)-I

                     Elektriskie un elektroniskie komponenti, kuros svins ir stiklā vai keramikā, kas nav keramikas dielektriķi kondensatoros, piem., pjezoelektriskas ierīces, vai stikla vai keramikas matricās

                     Piemēro 1.–7. un 10. kategorijai (izņemot lietojumus, uz kuriem attiecas 34. atbrīvojums); zaudē spēku 2021. gada 21. jūlijā
                     Attiecībā uz 8. un 9. kategoriju, izņemot medicīniskās ierīces in vitro diagnostikai un rūpnieciskā monitoringa un kontroles instrumentus, zaudē spēku 2021. gada 21. jūlijā
                     Attiecībā uz 8. kategorijas medicīniskajām ierīcēm in vitro diagnostikai zaudē spēku 2023. gada 21. jūlijā
                     Attiecībā uz 9. kategorijas rūpnieciskā monitoringa un kontroles instrumentiem un attiecībā uz 11. kategoriju zaudē spēku 2024. gada 21. jūlijā”


title: Komisijas Deleģētā direktīva (ES) 2018/737 (2018. gada 27. februāris), ar ko, pielāgojot zinātnes un tehnikas attīstībai, Eiropas Parlamenta un Padomes Direktīvas 2011/65/ES III pielikumu groza attiecībā uz atbrīvojumu par svinu lodmetālos, ko izmanto dobas diskveida un plakanas matricas keramikas daudzslāņu kondensatoru ražošanai (Dokuments attiecas uz EEZ. )

text:
               18.5.2018

               LV

               Eiropas Savienības Oficiālais Vēstnesis

               L 123/97

         KOMISIJAS DELEĢĒTĀ DIREKTĪVA (ES) 2018/737
   (2018. gada 27. februāris),
   ar ko, pielāgojot zinātnes un tehnikas attīstībai, Eiropas Parlamenta un Padomes Direktīvas 2011/65/ES III pielikumu groza attiecībā uz atbrīvojumu par svinu lodmetālos, ko izmanto dobas diskveida un plakanas matricas keramikas daudzslāņu kondensatoru ražošanai
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2011. gada 8. jūnija Direktīvu 2011/65/ES par dažu bīstamu vielu izmantošanas ierobežošanu elektriskās un elektroniskās iekārtās (1) un jo īpaši tās 5. panta 1. punkta a) apakšpunktu,
   tā kā:

               (1)

               Direktīva 2011/65/ES prasa dalībvalstīm nodrošināt, lai tirgū laistās elektriskās un elektroniskās iekārtas nesaturētu svinu.

               (2)

               Direktīvas 2011/65/ES III pielikuma 24. atbrīvojums atļauj līdz 2016. gada 21. jūlijam svinu izmantot lodmetālos, ko izmanto dobas diskveida un plakanas matricas keramikas daudzslāņu kondensatoru ražošanai. Komisija pieteikumu par šā atbrīvojuma pagarināšanu attiecībā uz 1.–7. un 10. kategoriju saņēma pirms 2015. gada 21. janvāra saskaņā ar Direktīvas 2011/65/ES 5. panta 5. punktu.

               (3)

               Diskveida un plakanas matricas kondensatori ir atvasināti no keramikas daudzslāņu kondensatoriem. Tie ir specializēti kondensatori, kurus augstajās tehnoloģijās lieto elektromagnētiskās interferences filtros un elektromagnētiskās interferences filtru savienotājelementos, kad ir kritiski svarīgi novērst interferenci. Šādas detaļas dažādos salikumos parasti pielieto profesionālās audioiekārtās un jūras monitoringa un videonovērošanas sistēmās.

               (4)

               Svinu saturošs lodmetāls, ko izmanto diskveida un plakanas matricas kondensatoros, spēj nodrošināt piemērotu kušanas temperatūru un stiepjamību. Šā lodmetāla stiepjamība lodēšanas laikā un pēc tās ļauj novērst keramikas slāņa plaisāšanu, ko izraisa keramikas kondensatora un vara adatu atšķirīgā temperatūra.

               (5)

               Patlaban svina aizstāšana nav zinātniski un tehniski realizējama.

               (6)

               Pietiekami uzticamu alternatīvu, kuras 1.–7. un 10. kategorijā varētu izmantot attiecīgajos lietojumos, tirgū nav un tuvākajā laikā nebūs, tāpēc ir pamatoti noteikt atbrīvojumu līdz 2021. gada 21. jūlijam. Attiecībā uz kategorijām, kas nav 1.–7. un 10. kategorija, paliek spēkā līdzšinējie atbrīvojumi, kuru derīguma termiņš ir noteikts Direktīvas 2011/65/ES 5. panta 2. punkta otrajā daļā.

               (7)

               Tāpēc būtu attiecīgi jāgroza Direktīva 2011/65/ES,

         IR PIEŅĒMUSI ŠO DIREKTĪVU.
   1. pants
   Direktīvas 2011/65/ES III pielikumu groza saskaņā ar šīs direktīvas pielikumu.
   2. pants
   1.   Dalībvalstis vēlākais līdz 2019. gada 30. jūnijam pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara Komisijai zināmu minēto noteikumu tekstu.
   Tās piemēro minētos noteikumus no 2019. gada 1. jūlija.
   Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka, kā izdarāma šāda atsauce.
   2.   Dalībvalstis dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva.
   3. pants
   Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   4. pants
   Šī direktīva ir adresēta dalībvalstīm.

      Briselē, 2018. gada 27. februārī

            Komisijas vārdā –

            priekšsēdētājs

         Jean-Claude JUNCKER

      (1)  OV L 174, 1.7.2011., 88. lpp.

      PIELIKUMS
      Direktīvas 2011/65/ES III pielikumā 24. atbrīvojumu aizstāj ar šādu:

                     “24

                     Svins lodmetālos, ko izmanto dobas diskveida un plakanas matricas keramikas daudzslāņu kondensatoru ražošanai

                     Zaudē spēku:

                                 —

                                 2021. gada 21. jūlijā attiecībā uz 1.–7. un 10. kategoriju,

                                 —

                                 2021. gada 21. jūlijā attiecībā uz 8. un 9. kategoriju, izņemot medicīniskās ierīces in vitro diagnostikai un rūpnieciskā monitoringa un kontroles instrumentus,

                                 —

                                 2023. gada 21. jūlijā attiecībā uz 8. kategorijas medicīniskajām ierīcēm in vitro diagnostikai,

                                 —

                                 2024. gada 21. jūlijā attiecībā uz 9. kategorijas rūpnieciskā monitoringa un kontroles instrumentiem un attiecībā uz 11. kategoriju”


title: Komisijas Deleģētā direktīva (ES) 2018/738 (2018. gada 27. februāris), ar ko, pielāgojot zinātnes un tehnikas attīstībai, Eiropas Parlamenta un Padomes Direktīvas 2011/65/ES III pielikumu groza attiecībā uz atbrīvojumu par svinu regulējamu maiņrezistoru elementos uz metālkeramikas bāzes (Dokuments attiecas uz EEZ. )

text:
               18.5.2018

               LV

               Eiropas Savienības Oficiālais Vēstnesis

               L 123/100

         KOMISIJAS DELEĢĒTĀ DIREKTĪVA (ES) 2018/738
   (2018. gada 27. februāris),
   ar ko, pielāgojot zinātnes un tehnikas attīstībai, Eiropas Parlamenta un Padomes Direktīvas 2011/65/ES III pielikumu groza attiecībā uz atbrīvojumu par svinu regulējamu maiņrezistoru elementos uz metālkeramikas bāzes
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2011. gada 8. jūnija Direktīvu 2011/65/ES par dažu bīstamu vielu izmantošanas ierobežošanu elektriskās un elektroniskās iekārtās (1) un jo īpaši tās 5. panta 1. punkta a) apakšpunktu,
   tā kā:

               (1)

               Direktīva 2011/65/ES prasa dalībvalstīm nodrošināt, lai tirgū laistās elektriskās un elektroniskās iekārtas nesaturētu svinu.

               (2)

               Direktīvas 2011/65/ES III pielikuma 34. atbrīvojums atļauj līdz 2016. gada 21. jūlijam izmantot svinu regulējamu maiņrezistoru elementos uz metālkeramikas bāzes. Komisija pieteikumu par šā atbrīvojuma pagarināšanu attiecībā uz 1.–7. un 10. kategoriju saņēma pirms 2015. gada 21. janvāra saskaņā ar Direktīvas 2011/65/ES 5. panta 5. punktu.

               (3)

               Regulējamie maiņrezistori ir reostati. To sastāvdaļa ir slīdkontakts, kurš regulē elektriskās ķēdes pretestību. Tos izmanto daudzos un dažādos ražojumos – audiovizuālajā aprīkojumā, sakaru iekārtās, rotaļlietās un mērierīcēs, kā arī elektriskajās mājsaimniecības ierīcēs. To rezistīvās krāsas satur svinu (svina oksīdu), kurš darbojas kā saistviela.

               (4)

               Uzticamas bezsvina alternatīvas patlaban nav pieejamas, tāpēc svina aizstāšana zinātniski un tehniski joprojām nav realizējama.

               (5)

               Pietiekami uzticamu alternatīvu, kuras 1.–7. un 10. kategorijā varētu izmantot attiecīgajos lietojumos, tirgū nav un tuvākajā laikā nebūs, tāpēc ir pamatoti noteikt atbrīvojumu līdz 2021. gada 21. jūlijam. Attiecībā uz kategorijām, kas nav 1.–7. un 10. kategorija, paliek spēkā līdzšinējie atbrīvojumi, kuru derīguma termiņš ir noteikts Direktīvas 2011/65/ES 5. panta 2. punkta otrajā daļā.

               (6)

               Tāpēc būtu attiecīgi jāgroza Direktīva 2011/65/ES,

         IR PIEŅĒMUSI ŠO DIREKTĪVU.
   1. pants
   Direktīvas 2011/65/ES III pielikumu groza saskaņā ar šīs direktīvas pielikumu.
   2. pants
   1.   Dalībvalstis vēlākais līdz 2019. gada 30. jūnijam pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara Komisijai zināmu minēto noteikumu tekstu.
   Tās piemēro minētos noteikumus no 2019. gada 1. jūlija.
   Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka, kā izdarāma šāda atsauce.
   2.   Dalībvalstis dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva.
   3. pants
   Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   4. pants
   Šī direktīva ir adresēta dalībvalstīm.

      Briselē, 2018. gada 27. februārī

            Komisijas vārdā –

            priekšsēdētājs

         Jean-Claude JUNCKER

      (1)  OV L 174, 1.7.2011., 88. lpp.

      PIELIKUMS
      Direktīvas 2011/65/ES III pielikumā 34. atbrīvojumu aizstāj ar šādu:

                     “34

                     Svins regulējamu maiņrezistoru elementos uz metālkeramikas bāzes

                     Piemēro visām kategorijām. Zaudē spēku:

                                 —

                                 2021. gada 21. jūlijā attiecībā uz 1.–7. un 10. kategoriju,

                                 —

                                 2021. gada 21. jūlijā attiecībā uz 8. un 9. kategoriju, izņemot medicīniskās ierīces in vitro diagnostikai un rūpnieciskā monitoringa un kontroles instrumentus,

                                 —

                                 2023. gada 21. jūlijā attiecībā uz 8. kategorijas medicīniskajām ierīcēm in vitro diagnostikai,

                                 —

                                 2024. gada 21. jūlijā attiecībā uz 9. kategorijas rūpnieciskā monitoringa un kontroles instrumentiem un attiecībā uz 11. kategoriju”


title: Komisijas Deleģētā direktīva (ES) 2019/170 (2018. gada 16. novembris), ar ko, pielāgojot zinātnes un tehnikas attīstībai, Eiropas Parlamenta un Padomes Direktīvas 2011/65/ES III pielikumu groza attiecībā uz atbrīvojumu svina izmantošanai dažiem kondensatoriem paredzētos dielektriskos keramikas materiālos uz svina cirkonāta titanāta (PZT) bāzes (Dokuments attiecas uz EEZ.)

text:
                  5.2.2019

                  LV

                  Eiropas Savienības Oficiālais Vēstnesis

                  L 33/8

         KOMISIJAS DELEĢĒTĀ DIREKTĪVA (ES) 2019/170
         (2018. gada 16. novembris),
         ar ko, pielāgojot zinātnes un tehnikas attīstībai, Eiropas Parlamenta un Padomes Direktīvas 2011/65/ES III pielikumu groza attiecībā uz atbrīvojumu svina izmantošanai dažiem kondensatoriem paredzētos dielektriskos keramikas materiālos uz svina cirkonāta titanāta (PZT) bāzes
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2011. gada 8. jūnija Direktīvu 2011/65/ES par dažu bīstamu vielu izmantošanas ierobežošanu elektriskās un elektroniskās iekārtās un jo īpaši tās 5. panta 1. punkta a) apakšpunktu (1),
         tā kā:

                     (1)

                     Direktīva 2011/65/ES prasa dalībvalstīm nodrošināt, lai tirgū laistās elektriskās un elektroniskās iekārtas nesaturētu minētās direktīvas II pielikumā uzskaitītās bīstamās vielas. Šo prasību nepiemēro Direktīvas 2011/65/ES III pielikumā uzskaitītajiem lietojumiem.

                     (2)

                     Dažādās elektrisko un elektronisko ierīču kategorijas, kam piemēro Direktīvu 2011/65/ES (1.–11. kategorija), ir uzskaitītas minētās direktīvas I pielikumā.

                     (3)

                     Svins ir Direktīvas 2011/65/ES II pielikumā minēta ierobežota izmantojuma viela. Tomēr svina izmantošana tādu dielektrisko keramikas materiālu sastāvā uz svina cirkonāta titanāta (PZT) bāzes, kas paredzēti kondensatoriem, kuri ir integrālshēmu vai diskrēto pusvadītājierīču daļa, tika atbrīvota no ierobežojuma un pašlaik ir iekļauta minētās direktīvas III pielikuma 7.(c)-IV ierakstā. Šā atbrīvojuma beigu termiņš bija 2016. gada 21. jūlijs.

                     (4)

                     Komisija pieteikumu par šā atbrīvojuma pagarināšanu saņēma pirms 2015. gada 21. janvāra saskaņā ar Direktīvas 2011/65/ES 5. panta 5. punktu. Atbrīvojums ir spēkā līdz brīdim, kad ir pieņemts lēmums par konkrēto lietojumu.

                     (5)

                     Keramiskajos kondensatoros, kas ir integrālshēmu vai diskrēto pusvadītājierīču daļa, tiek izmantoti dielektriskie keramikas materiāli uz svina cirkonāta titanāta (PZT) bāzes. Svinu saturošiem PZT keramikas materiāliem piemīt spēcīgs pjezoelektriskais efekts, liela dielektriskā konstante, piroelektriskas un ferroelektriskas īpašības.

                     (6)

                     Šādos kondensatoros svina pilnīga aizstāšana vai likvidēšana joprojām nav zinātniski un tehniski realizējama, jo trūkst uzticamu aizstājēju. Atbrīvojums nevājina Eiropas Parlamenta un Padomes Regulā (EK) Nr. 1907/2006 (2) noteikto vides un veselības aizsardzību. Tāpēc atbrīvojums attiecībā uz svina izmantošanu tādu dielektrisko keramikas materiālu sastāvā uz svina cirkonāta titanāta (PZT) bāzes, kas paredzēti kondensatoriem, kuri ir integrālshēmu vai diskrēto pusvadītājierīču daļa, būtu jāpagarina.

                     (7)

                     Tā kā attiecīgajiem lietojumiem tirgū ne pašlaik, ne tuvākajā nākotnē nav un nebūs pieejamas uzticamas alternatīvas, atbrīvojumu attiecībā uz 1.–7. un 10. kategoriju vajadzētu pagarināt uz ne vairāk kā pieciem gadiem līdz 2021. gada 21. jūlijam. Ņemot vērā uzticama aizstājēja meklējumu rezultātus, nav gaidāms, ka atbrīvojuma ilgums nelabvēlīgi ietekmēs inovāciju.

                     (8)

                     Attiecībā uz kategorijām, kas nav 1.–7. un 10. kategorija, paliek spēkā līdzšinējie atbrīvojumi, kuru derīguma termiņš ir noteikts Direktīvas 2011/65/ES 5. panta 2. punkta otrajā daļā. Skaidrības labad minētās direktīvas III pielikumā būtu jānorāda atbrīvojumu derīguma termiņi.

                     (9)

                     Tāpēc būtu attiecīgi jāgroza Direktīva 2011/65/ES,

               IR PIEŅĒMUSI ŠO DIREKTĪVU.

            1. pants
            Direktīvas 2011/65/ES III pielikumu groza saskaņā ar šīs direktīvas pielikumu.

            2. pants

               1.   Dalībvalstis vēlākais līdz 2020. gada 29. februārim pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara Komisijai zināmu minēto noteikumu tekstu.
               Tās piemēro minētos noteikumus no 2020. gada 1. marta.
               Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka, kā izdarāma šāda atsauce.

               2.   Dalībvalstis dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva.

            3. pants
            Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            4. pants
            Šī direktīva ir adresēta dalībvalstīm.

            Briselē, 2018. gada 16. novembrī

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 174, 1.7.2011., 88. lpp.

            (2)  Eiropas Parlamenta un Padomes 2006. gada 18. decembra Regula (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH), un ar kuru izveido Eiropas Ķimikāliju aģentūru (OV L 396, 30.12.2006., 1. lpp.).

            PIELIKUMS
            Direktīvas III pielikumā ierakstu 7.(c)-IV aizstāj ar šādu:

                           “7(c)-IV

                           Svins tādu dielektrisko keramikas materiālu sastāvā uz svina cirkonāta titanāta (PZT) bāzes, kas paredzēti kondensatoriem, kuri ir integrālshēmu vai diskrēto pusvadītājierīču daļa

                           Zaudē spēku:

                                       —

                                       2021. gada 21. jūlijā attiecībā uz 1.–7. un 10. kategoriju,

                                       —

                                       2021. gada 21. jūlijā attiecībā uz 8. un 9. kategoriju, izņemot attiecībā uz in vitro diagnostikas medicīniskajām ierīcēm un rūpnieciskajiem monitoringa un kontroles instrumentiem,

                                       —

                                       2023. gada 21. jūlijā attiecībā uz 8. kategorijas in vitro diagnostikas medicīniskajām ierīcēm,

                                       —

                                       2024. gada 21. jūlijā attiecībā uz 9. kategorijas rūpnieciskajiem monitoringa un kontroles instrumentiem un attiecībā uz 11. kategoriju.”


title: Komisijas Deleģētā direktīva (ES) 2018/741 (2018. gada 1. marts), ar ko, pielāgojot zinātnes un tehnikas attīstībai, Eiropas Parlamenta un Padomes Direktīvas 2011/65/ES III pielikumu groza attiecībā uz atbrīvojumu svina izmantošanai par vara leģētājelementu (Dokuments attiecas uz EEZ. )

text:
               18.5.2018

               LV

               Eiropas Savienības Oficiālais Vēstnesis

               L 123/109

         KOMISIJAS DELEĢĒTĀ DIREKTĪVA (ES) 2018/741
   (2018. gada 1. marts),
   ar ko, pielāgojot zinātnes un tehnikas attīstībai, Eiropas Parlamenta un Padomes Direktīvas 2011/65/ES III pielikumu groza attiecībā uz atbrīvojumu svina izmantošanai par vara leģētājelementu
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2011. gada 8. jūnija Direktīvu 2011/65/ES par dažu bīstamu vielu izmantošanas ierobežošanu elektriskās un elektroniskās iekārtās (1) un jo īpaši tās 5. panta 1. punkta a) apakšpunktu,
   tā kā:

               (1)

               Direktīva 2011/65/ES prasa dalībvalstīm nodrošināt, lai tirgū laistās elektriskās un elektroniskās iekārtas nesaturētu svinu.

               (2)

               Direktīvas 2011/65/ES III pielikuma 6(c) atbrīvojums atļauj līdz 2016. gada 21. jūlijam izmantot svinu par leģētājelementu varā, kurā ir līdz 4 masas % svina. Komisija pieteikumu par šā atbrīvojuma pagarināšanu attiecībā uz 1.–7. un 10. kategoriju saņēma pirms 2015. gada 21. janvāra saskaņā ar Direktīvas 2011/65/ES 5. panta 5. punktu.

               (3)

               Svins vara sakausējumos darbojas kā skaidlauzis un kā smērviela, piešķir tiem labu mašīnapstrādājamību un ļauj gatavajām detaļām iemantot noteiktas īpašības, piemēram, izturību pret koroziju.

               (4)

               Patlaban līdz 4 masas % svina saturošu vara sakausējumu izmantošanas alternatīvas nevar uzskatīt par zinātniski vai tehniski realizējamām. Tāpēc ir lietderīgi atbrīvojumu pagarināt uz pieciem gadiem no dienas, kad spēku zaudē iepriekšējais atbrīvojums, un tādējādi padarīt iespējamu visaptverošu piegādes ķēdes inventarizāciju.

               (5)

               Attiecībā uz 1.–7. un 10. kategoriju atbrīvojums būtu jāpagarina līdz 2021. gada 21. jūlijam, lai būtu iespējams veikt visaptverošu piegādes ķēdes inventarizāciju un nākamajā pārskatīšanas reizē sašaurināt atbrīvojuma darbības jomu. Attiecībā uz kategorijām, kas nav 1.–7. un 10. kategorija, paliek spēkā līdzšinējie atbrīvojumi, kuru derīguma termiņš ir noteikts Direktīvas 2011/65/ES 5. panta 2. punktā.

               (6)

               Tāpēc būtu attiecīgi jāgroza Direktīva 2011/65/ES,

         IR PIEŅĒMUSI ŠO DIREKTĪVU.
   1. pants
   Direktīvas 2011/65/ES III pielikumu groza saskaņā ar šīs direktīvas pielikumu
   2. pants
   1.   Dalībvalstis vēlākais līdz 2019. gada 30. jūnijam pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara Komisijai zināmu minēto noteikumu tekstu.
   Tās piemēro minētos noteikumus no 2019. gada 1. jūlija.
   Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka, kā izdarāma šāda atsauce.
   2.   Dalībvalstis dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva.
   3. pants
   Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   4. pants
   Šī direktīva ir adresēta dalībvalstīm.

      Briselē, 2018. gada 1. martā

            Komisijas vārdā –

            priekšsēdētājs

         Jean-Claude JUNCKER

      (1)  OV L 174, 1.7.2011., 88. lpp.

      PIELIKUMS
      Direktīvas 2011/65/ES III pielikumā 6(c) atbrīvojumu aizstāj ar šādu:

                     “6(c)

                     Vara sakausējums, kurā ir līdz 4 masas % svina

                     Zaudē spēku:

                                 —

                                 2021. gada 21. jūlijā attiecībā uz 1.–7. un 10. kategoriju,

                                 —

                                 2021. gada 21. jūlijā attiecībā uz 8. un 9. kategoriju, izņemot medicīniskās ierīces in vitro diagnostikai un rūpnieciskā monitoringa un kontroles instrumentus,

                                 —

                                 2023. gada 21. jūlijā attiecībā uz 8. kategorijas medicīniskajām ierīcēm in vitro diagnostikai,

                                 —

                                 2024. gada 21. jūlijā attiecībā uz 9. kategorijas rūpnieciskā monitoringa un kontroles instrumentiem un attiecībā uz 11. kategoriju”


title: Komisijas Deleģētā direktīva (ES) 2018/742 (2018. gada 1. marts), ar ko, pielāgojot zinātnes un tehnikas attīstībai, Eiropas Parlamenta un Padomes Direktīvas 2011/65/ES III pielikumu groza attiecībā uz atbrīvojumu svina izmantošanai lodmetālos ar augstu kušanas temperatūru (Dokuments attiecas uz EEZ. )

text:
               18.5.2018

               LV

               Eiropas Savienības Oficiālais Vēstnesis

               L 123/112

         KOMISIJAS DELEĢĒTĀ DIREKTĪVA (ES) 2018/742
   (2018. gada 1. marts),
   ar ko, pielāgojot zinātnes un tehnikas attīstībai, Eiropas Parlamenta un Padomes Direktīvas 2011/65/ES III pielikumu groza attiecībā uz atbrīvojumu svina izmantošanai lodmetālos ar augstu kušanas temperatūru
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2011. gada 8. jūnija Direktīvu 2011/65/ES par dažu bīstamu vielu izmantošanas ierobežošanu elektriskās un elektroniskās iekārtās (1) un jo īpaši tās 5. panta 1. punkta a) apakšpunktu,
   tā kā:

               (1)

               Direktīva 2011/65/ES prasa dalībvalstīm nodrošināt, lai tirgū laistās elektriskās un elektroniskās iekārtas nesaturētu svinu.

               (2)

               Direktīvas 2011/65/ES III pielikuma 7(a) atbrīvojums atļauj līdz 2016. gada 21. jūlijam izmantot svinu lodmetālos ar augstu kušanas temperatūru (t. i., svina sakausējumos ar svina saturu vismaz 85 masas %). Komisija pieteikumu par šā atbrīvojuma pagarināšanu attiecībā uz 1.–7. un 10. kategoriju saņēma pirms 2015. gada 21. janvāra saskaņā ar Direktīvas 2011/65/ES 5. panta 5. punktu.

               (3)

               Svins piešķir lodmetāliem būtiski svarīgas īpašības, kā augsta kušanas temperatūra, elektrovadītspēja, īpatnējā siltumvadītspēja, stiepjamība, korozijizturība, pienācīga oksidācija, kā arī samitrināmība.

               (4)

               Svina aizstāšana vai likvidēšana lodmetālos ar augstu kušanas temperatūru vēl joprojām nav zinātniski vai tehniski realizējama. Tāpat patlaban nav iespējams sašaurināt atbrīvojuma darbības jomu, jo attiecīgie lietojumi ir ļoti daudzveidīgi.

               (5)

               Uzticamu alternatīvu, kuras 1.–7. un 10. kategorijā varētu izmantot attiecīgajos lietojumos, tirgū nav un tuvākajā laikā nebūs, tāpēc ir pamatoti atbrīvojumu pagarināt līdz 2021. gada 21. jūlijam; lieka pašreizējās redakcijas precizēšana ar sīkāku iedalījumu un īsāka termiņa noteikšana varētu nozarei radīt nevajadzīgu administratīvo slogu. Lai novērstu Direktīvas 2011/65/ES III pielikuma atbrīvojumu darbības jomu savstarpēju pārklāšanos, piedāvātā redakcija precizē, ka lietojumi, uz kuriem attiecas 24. atbrīvojums (svins lodmetālos, ko izmanto dobas diskveida un plakanas matricas keramikas daudzslāņu kondensatoru ražošanai), 7(a) atbrīvojuma darbības jomā neietilpst. Attiecībā uz kategorijām, kas nav 1.–7. un 10. kategorija, paliek spēkā līdzšinējie atbrīvojumi, kuru derīguma termiņš ir noteikts Direktīvas 2011/65/ES 5. panta 2. punkta otrajā daļā.

               (6)

               Tāpēc būtu attiecīgi jāgroza Direktīva 2011/65/ES,

         IR PIEŅĒMUSI ŠO DIREKTĪVU.
   1. pants
   Direktīvas 2011/65/ES III pielikumu groza saskaņā ar šīs direktīvas pielikumu
   2. pants
   1.   Dalībvalstis vēlākais līdz 2019. gada 30. jūnijam pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara Komisijai zināmu minēto noteikumu tekstu.
   Tās piemēro minētos noteikumus no 2019. gada 1. jūlija.
   Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka, kā izdarāma šāda atsauce.
   2.   Dalībvalstis dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva.
   3. pants
   Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   4. pants
   Šī direktīva ir adresēta dalībvalstīm.

      Briselē, 2018. gada 1. martā

            Komisijas vārdā –

            priekšsēdētājs

         Jean-Claude JUNCKER

      (1)  OV L 174, 1.7.2011., 88. lpp.

      PIELIKUMS
      Direktīvas 2011/65/ES III pielikumā 7(a) atbrīvojumu aizstāj ar šādu:

                     “7(a)

                     Svins lodmetālos ar augstu kušanas temperatūru (t. i., svina sakausējumi ar svina saturu vismaz 85 masas %)

                     Piemēro 1.–7. un 10. kategorijai (izņemot lietojumus, uz kuriem attiecas šā pielikuma 24. atbrīvojums); zaudē spēku 2021. gada 21. jūlijā
                     Attiecībā uz 8. un 9. kategoriju, izņemot medicīniskās ierīces in vitro diagnostikai un rūpnieciskā monitoringa un kontroles instrumentus, zaudē spēku 2021. gada 21. jūlijā
                     Attiecībā uz 8. kategorijas medicīniskajām ierīcēm in vitro diagnostikai zaudē spēku 2023. gada 21. jūlijā
                     Attiecībā uz 9. kategorijas rūpnieciskā monitoringa un kontroles instrumentiem un attiecībā uz 11. kategoriju zaudē spēku 2024. gada 21. jūlijā”


title: Komisijas Deleģētā direktīva (ES) 2019/169 (2018. gada 16. novembris), ar ko, pielāgojot zinātnes un tehnikas attīstībai, Eiropas Parlamenta un Padomes Direktīvas 2011/65/ES III pielikumu groza attiecībā uz atbrīvojumu svina izmantošanai dažu kondensatoru dielektriskajā keramikā (Dokuments attiecas uz EEZ.)

text:
                  5.2.2019

                  LV

                  Eiropas Savienības Oficiālais Vēstnesis

                  L 33/5

         KOMISIJAS DELEĢĒTĀ DIREKTĪVA (ES) 2019/169
         (2018. gada 16. novembris),
         ar ko, pielāgojot zinātnes un tehnikas attīstībai, Eiropas Parlamenta un Padomes Direktīvas 2011/65/ES III pielikumu groza attiecībā uz atbrīvojumu svina izmantošanai dažu kondensatoru dielektriskajā keramikā
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2011. gada 8. jūnija Direktīvu 2011/65/ES par dažu bīstamu vielu izmantošanas ierobežošanu elektriskās un elektroniskās iekārtās un jo īpaši tās 5. panta 1. punkta a) apakšpunktu (1),
         tā kā:

                     (1)

                     Direktīva 2011/65/ES prasa dalībvalstīm nodrošināt, lai tirgū laistās elektriskās un elektroniskās iekārtas nesaturētu minētās direktīvas II pielikumā uzskaitītās bīstamās vielas. Šo prasību nepiemēro Direktīvas 2011/65/ES III pielikumā uzskaitītajiem lietojumiem.

                     (2)

                     Dažādās elektrisko un elektronisko ierīču kategorijas, kam piemēro Direktīvu 2011/65/ES (1.–11. kategorija), ir uzskaitītas minētās direktīvas I pielikumā.

                     (3)

                     Svins ir Direktīvas 2011/65/ES II pielikumā minēta ierobežota izmantojuma viela. Tomēr svina izmantošana dielektriskajos keramikas kondensatoros, kas paredzēti nominālajam spriegumam vismaz 125 V (maiņstrāvai) vai 250 V (līdzstrāvai) [iepriekš –svina izmantošana dielektriķu keramikas kondensatoros nominālajam spriegumam vismaz 125 V maiņstrāvai vai 250 V līdzstrāvai], tika atbrīvota no ierobežojuma un pašlaik ir iekļauta minētās direktīvas III pielikuma 7.(c)-II ierakstā. Atbrīvojuma beigu termiņš attiecībā uz 1.–7. un 10. kategoriju bija 2016. gada 21. jūlijs.

                     (4)

                     Komisija pieteikumu par šā atbrīvojuma pagarināšanu saņēma pirms 2015. gada 21. janvāra saskaņā ar Direktīvas 2011/65/ES 5. panta 5. punktu. Atbrīvojums ir spēkā līdz brīdim, kad ir pieņemts lēmums par konkrēto lietojumu.

                     (5)

                     Diskrētie keramiskie kondensatori, kas paredzēti nominālajam spriegumam vismaz 125 V (maiņstrāvai) vai 250 V (līdzstrāvai), spēj uzkrāt un atbrīvot elektriskos lādiņus (elektrostatiskā kapacitāte) un ir daļa no augstsprieguma ķēdēm, kuras izmanto visdažādākajās elektriskajās un elektroniskajās ierīcēs. Tos izmanto visu veidu tirgos un visu veidu vajadzībām, piemēram, publiskās infrastruktūras sistēmās, industriālajā automatizācijā, naftas un minerālu ieguvē, jaudas pārveidē, lieljaudas barošanas avotos, telekomunikācijās un medicīniskās ierīcēs.

                     (6)

                     Dielektriskajos keramikas materiālos svina funkcija ir nodrošināt lielu dielektrisko konstanti pie augstiem darba spriegumiem, lielu uzkrāšanas ietilpību (arī pie augstām temperatūrām), mazas noplūdes pie augstiem spriegumiem un temperatūrām un mazus zudumus pie lielām strāvām, frekvencēm un temperatūrām.

                     (7)

                     Dažos keramiskajos kondensatoros svina aizstāšana vai likvidēšana joprojām nav zinātniski un tehniski realizējama, jo trūkst uzticamu aizstājēju. Atbrīvojums nevājina Eiropas Parlamenta un Padomes Regulā (EK) Nr. 1907/2006 (2) noteikto vides un veselības aizsardzību. Tāpēc atbrīvojums attiecībā uz svina izmantošanu dielektriskajos keramikas kondensatoros, kas paredzēti nominālajam spriegumam vismaz 125 V (maiņstrāvai) vai 250 V (līdzstrāvai), būtu jāpagarina. Skaidrības labad Direktīvas 2011/65/ES III pielikumā būtu jāpievieno ieraksts, ka lietojumi, uz kuriem attiecas 7.(c)-I un 7.(c)-IV punkts, 7.(c)-II atbrīvojuma darbības jomā neietilpst.

                     (8)

                     Tā kā attiecīgajiem lietojumiem tirgū vēl nav pieejamas uzticamas alternatīvas, atbrīvojumu attiecībā uz 1.–7. un 10. kategoriju vajadzētu pagarināt uz ne vairāk kā pieciem gadiem līdz 2021. gada 21. jūlijam. Ņemot vērā uzticama aizstājēja meklējumu rezultātus, nav gaidāms, ka atbrīvojuma ilgums nelabvēlīgi ietekmēs inovāciju.

                     (9)

                     Attiecībā uz kategorijām, kas nav 1.–7. un 10. kategorija, paliek spēkā līdzšinējie atbrīvojumi, kuru derīguma termiņš ir noteikts Direktīvas 2011/65/ES 5. panta 2. punkta otrajā daļā. Skaidrības labad minētās direktīvas III pielikumā būtu jānorāda atbrīvojumu derīguma termiņi.

                     (10)

                     Tāpēc būtu attiecīgi jāgroza Direktīva 2011/65/ES,

               IR PIEŅĒMUSI ŠO DIREKTĪVU.

            1. pants
            Direktīvas 2011/65/ES III pielikumu groza saskaņā ar šīs direktīvas pielikumu.

            2. pants

               1.   Dalībvalstis vēlākais līdz 2020. gada 29. februārim pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara Komisijai zināmu minēto noteikumu tekstu.
               Tās piemēro minētos noteikumus no 2020. gada 1. marta.
               Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka, kā izdarāma šāda atsauce.

               2.   Dalībvalstis dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva.

            3. pants
            Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            4. pants
            Šī direktīva ir adresēta dalībvalstīm.

            Briselē, 2018. gada 16. novembrī

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 174, 1.7.2011., 88. lpp.

            (2)  Eiropas Parlamenta un Padomes 2006. gada 18. decembra Regula (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH), un ar kuru izveido Eiropas Ķimikāliju aģentūru (OV L 396, 30.12.2006., 1. lpp.).

            PIELIKUMS
            Direktīvas III pielikumā ierakstu 7.(c)-II aizstāj ar šādu:

                           “7(c)-II

                           Svins dielektriskajos keramikas kondensatoros, kas paredzēti nominālajam spriegumam vismaz 125 V (maiņstrāvai) vai 250 V (līdzstrāvai)

                           Nepiemēro lietojumiem, uz ko attiecas šā pielikuma 7.(c)-I un 7.(c)-IV punkts.
                           Zaudē spēku:

                                       —

                                       2021. gada 21. jūlijā attiecībā uz 1.–7. un 10. kategoriju;

                                       —

                                       2021. gada 21. jūlijā attiecībā uz 8. un 9. kategoriju, izņemot attiecībā uz in vitro diagnostikas medicīniskajām ierīcēm un rūpnieciskajiem monitoringa un kontroles instrumentiem;

                                       —

                                       2023. gada 21. jūlijā attiecībā uz 8. kategorijas in vitro diagnostikas medicīniskajām ierīcēm;

                                       —

                                       2024. gada 21. jūlijā attiecībā uz 9. kategorijas rūpnieciskajiem monitoringa un kontroles instrumentiem un attiecībā uz 11. kategoriju.”


title: Komisijas Deleģētā direktīva (ES) 2019/171 (2018. gada 16. novembris), ar ko, pielāgojot zinātnes un tehnikas attīstībai, Eiropas Parlamenta un Padomes Direktīvas 2011/65/ES III pielikumu groza attiecībā uz atbrīvojumu kadmija un tā savienojumu izmantošanai elektriskajos kontaktos (Dokuments attiecas uz EEZ.)

text:
                  5.2.2019

                  LV

                  Eiropas Savienības Oficiālais Vēstnesis

                  L 33/11

         KOMISIJAS DELEĢĒTĀ DIREKTĪVA (ES) 2019/171
         (2018. gada 16. novembris),
         ar ko, pielāgojot zinātnes un tehnikas attīstībai, Eiropas Parlamenta un Padomes Direktīvas 2011/65/ES III pielikumu groza attiecībā uz atbrīvojumu kadmija un tā savienojumu izmantošanai elektriskajos kontaktos
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2011. gada 8. jūnija Direktīvu 2011/65/ES par dažu bīstamu vielu izmantošanas ierobežošanu elektriskās un elektroniskās iekārtās un jo īpaši tās 5. panta 1. punkta a) apakšpunktu (1),
         tā kā:

                     (1)

                     Direktīva 2011/65/ES prasa dalībvalstīm nodrošināt, lai tirgū laistās elektriskās un elektroniskās iekārtas nesaturētu minētās direktīvas II pielikumā uzskaitītās bīstamās vielas. Šo prasību nepiemēro Direktīvas 2011/65/ES III pielikumā uzskaitītajiem lietojumiem.

                     (2)

                     Dažādās elektrisko un elektronisko ierīču kategorijas, kam piemēro Direktīvu 2011/65/ES (1.–11. kategorija), ir uzskaitītas minētās direktīvas I pielikumā.

                     (3)

                     Kadmijs ir Direktīvas 2011/65/ES II pielikumā minēta ierobežota izmantojuma viela. Tomēr kadmija un tā savienojumu izmantošana elektriskajos kontaktos tika atbrīvota no ierobežojuma un pašlaik ir iekļauta minētās direktīvas III pielikuma 8.(b) ierakstā. Atbrīvojuma beigu termiņš attiecībā uz 1.–7. un 10. kategoriju bija 2016. gada 21. jūlijs.

                     (4)

                     Komisija pieteikumu par šā atbrīvojuma pagarināšanu saņēma pirms 2015. gada 21. janvāra saskaņā ar Direktīvas 2011/65/ES 5. panta 5. punktu. Atbrīvojums ir spēkā līdz brīdim, kad ir pieņemts lēmums par konkrēto lietojumu.

                     (5)

                     Kadmiju saturošus elektrisko kontaktu materiālus izmanto daudzās elektromehāniskās ierīcēs kā komponentus, kas var pārtraukumaini vadīt strāvu caur kontaktvirsmām. Īpaši var minēt šādas ierīces: elektromotoru komutatori, releji un kontaktori, elektrisko instrumentu slēdži un ierīču slēdži, komutatoru jaudas slēdži, barošanas bloki, klātbūtnes/laikiztures sensori, apgaismojuma vadības pultis.

                     (6)

                     Kadmijs elektriskajos kontaktos nodrošina tādas būtiskas īpašības kā izcilu veiktspēju, lokdzēsi, augstāku elektrovadītspēju, mazāku kontaktu eroziju un samērā vienkāršu ražošanu salīdzinājumā ar alternatīvām.

                     (7)

                     Dažos šā atbrīvojuma aptvertajos lietojumos kadmija aizstāšana vai likvidēšana joprojām nav zinātniski un tehniski realizējama, jo trūkst uzticamu aizstājēju vai arī ir vajadzīgs vairāk laika, lai nodrošinātu pieejamo aizstājēju uzticamību. Atbrīvojums nevājina Eiropas Parlamenta un Padomes Regulā (EK) Nr. 1907/2006 (2) noteikto vides un veselības aizsardzību. Tāpēc attiecībā uz konkrētajiem lietojumiem tas būtu jāpagarina.

                     (8)

                     Attiecībā uz pārējiem atbrīvojuma pašlaik aptvertajiem lietojumiem nav izpildīti atbrīvojuma pagarināšanas nosacījumi. Atbrīvojumu attiecībā uz šiem lietojumiem saskaņā ar Direktīvas 2011/65/ES 5. panta 6. punktu turpinās piemērot 12 mēnešus pēc dienas, kad spēkā stājusies šī deleģētā direktīva.

                     (9)

                     Tā kā tiem lietojumiem, attiecībā uz kuriem atbrīvojums ir pagarināts, tirgū vēl nav pieejamas uzticamas alternatīvas vai arī ir vajadzīgs vairāk laika, lai nodrošinātu šādu alternatīvu uzticamību, atbrīvojumu attiecībā uz 1.–7. un 10. kategoriju vajadzētu pagarināt uz ne vairāk kā pieciem gadiem līdz 2021. gada 21. jūlijam. Ņemot vērā uzticama aizstājēja meklējumu rezultātus, nav gaidāms, ka atbrīvojuma ilgums nelabvēlīgi ietekmēs inovāciju.

                     (10)

                     Attiecībā uz kategorijām, kas nav 1.–7. un 10. kategorija, paliek spēkā līdzšinējie atbrīvojumi, kuru derīguma termiņš ir noteikts Direktīvas 2011/65/ES 5. panta 2. punkta otrajā daļā. Skaidrības labad minētās direktīvas III pielikumā būtu jānorāda atbrīvojumu derīguma termiņi.

                     (11)

                     Tāpēc būtu attiecīgi jāgroza Direktīva 2011/65/ES,

               IR PIEŅĒMUSI ŠO DIREKTĪVU.

            1. pants
            Direktīvas 2011/65/ES III pielikumu groza saskaņā ar šīs direktīvas pielikumu.

            2. pants

               1.   Dalībvalstis vēlākais līdz 2020. gada 29. februārim pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara Komisijai zināmu minēto noteikumu tekstu.
               Tās piemēro minētos noteikumus no 2020. gada 1. marta.
               Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka, kā izdarāma šāda atsauce.

               2.   Dalībvalstis dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva.

            3. pants
            Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            4. pants
            Šī direktīva ir adresēta dalībvalstīm.

            Briselē, 2018. gada 16. novembrī

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 174, 1.7.2011., 88. lpp.

            (2)  Eiropas Parlamenta un Padomes 2006. gada 18. decembra Regula (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH), un ar kuru izveido Eiropas Ķimikāliju aģentūru (OV L 396, 30.12.2006., 1. lpp.).

            PIELIKUMS
            Direktīvas III pielikumā 8.(b) ierakstu aizstāj ar šādu:

                           “8(b)

                           Kadmijs un tā savienojumi elektriskajos kontaktos

                           Attiecas uz 8., 9. un 11. kategoriju un zaudē spēku:

                                       —

                                       2021. gada 21. jūlijā attiecībā uz 8. un 9. kategoriju, izņemot attiecībā uz in vitro diagnostikas medicīniskajām ierīcēm un rūpnieciskajiem monitoringa un kontroles instrumentiem,

                                       —

                                       2023. gada 21. jūlijā attiecībā uz 8. kategorijas in vitro diagnostikas medicīniskajām ierīcēm,

                                       —

                                       2024. gada 21. jūlijā attiecībā uz 9. kategorijas rūpnieciskajiem monitoringa un kontroles instrumentiem un attiecībā uz 11. kategoriju.

                           8(b)-I

                           Kadmijs un tā savienojumi elektriskajos kontaktos, ko izmanto:

                                       —

                                       jaudas slēdžos,

                                       —

                                       temperatūras sensoros,

                                       —

                                       motoru termoaizsargos (izņemot hermētiskus motoru termoaizsargus),

                                       —

                                       maiņstrāvas slēdžos, kas paredzēti

                                                   —

                                                   6 A un vairāk pie 250 V un lielāka maiņstrāvas sprieguma vai

                                                   —

                                                   12 A un vairāk pie 125 V un lielāka maiņstrāvas sprieguma;

                                       —

                                       līdzstrāvas slēdžos, kas paredzēti 20 A un vairāk pie 18 V un lielāka līdzstrāvas sprieguma, un

                                       —

                                       slēdžos, ko izmanto sprieguma padeves frekvencēm ≥ 200 Hz.

                           Attiecas uz 1.–7. un 10. kategoriju un zaudē spēku 2021. gada 21. jūlijā.”


title: Komisijas Deleģētā direktīva (ES) 2019/175 (2018. gada 16. novembris), ar ko, pielāgojot zinātnes un tehnikas attīstībai, Eiropas Parlamenta un Padomes Direktīvas 2011/65/ES III pielikumu groza attiecībā uz atbrīvojumu svina oksīdu izmantošanai stiklkeramikas lodēšanas materiālos, ko izmanto atsevišķu lāzera cauruļu logu montāžā (Dokuments attiecas uz EEZ.)

text:
                  5.2.2019

                  LV

                  Eiropas Savienības Oficiālais Vēstnesis

                  L 33/23

         KOMISIJAS DELEĢĒTĀ DIREKTĪVA (ES) 2019/175
         (2018. gada 16. novembris),
         ar ko, pielāgojot zinātnes un tehnikas attīstībai, Eiropas Parlamenta un Padomes Direktīvas 2011/65/ES III pielikumu groza attiecībā uz atbrīvojumu svina oksīdu izmantošanai stiklkeramikas lodēšanas materiālos, ko izmanto atsevišķu lāzera cauruļu logu montāžā
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2011. gada 8. jūnija Direktīvu 2011/65/ES par dažu bīstamu vielu izmantošanas ierobežošanu elektriskās un elektroniskās iekārtās un jo īpaši tās 5. panta 1. punkta a) apakšpunktu (1),
         tā kā:

                     (1)

                     Direktīva 2011/65/ES prasa dalībvalstīm nodrošināt, lai tirgū laistās elektriskās un elektroniskās iekārtas nesaturētu minētās direktīvas II pielikumā uzskaitītās bīstamās vielas. Šo prasību nepiemēro Direktīvas 2011/65/ES III pielikumā uzskaitītajiem lietojumiem.

                     (2)

                     Dažādās elektrisko un elektronisko ierīču kategorijas, kam piemēro Direktīvu 2011/65/ES (1.–11. kategorija), ir uzskaitītas minētās direktīvas I pielikumā.

                     (3)

                     Svins ir Direktīvas 2011/65/ES II pielikumā minēta ierobežota izmantojuma viela. Tomēr svina oksīdu izmantošana stiklkeramikas lodēšanas materiālos, ko izmanto argona un kriptona lāzera cauruļu logu montāžā [iepriekš – argona un kriptona lāzera spuldžu montāžā], tika atbrīvota no ierobežojuma un pašlaik ir iekļauta minētās direktīvas III pielikuma 32. ierakstā. Atbrīvojuma beigu termiņš attiecībā uz 1.–7. un 10. kategoriju bija 2016. gada 21. jūlijs.

                     (4)

                     Komisija pieteikumu par šā atbrīvojuma pagarināšanu saņēma pirms 2015. gada 21. janvāra saskaņā ar Direktīvas 2011/65/ES 5. panta 5. punktu. Atbrīvojums ir spēkā līdz brīdim, kad ir pieņemts lēmums par konkrēto lietojumu.

                     (5)

                     Svinu saturošas lāzerierīces izmanto par koherentas gaismas avotiem visdažādākajām kritiskām zinātniskām un rūpnieciskām vajadzībām, piemēram, spektroskopijā, mikroskopijā un hologrāfijā. Materiāls uz svina oksīda bāzes argona un kriptona lāzerierīcēs nodrošina kritisku termomehāniski stabilu un hermētisku blīvējumu starp optiku un lāzera cauruli.

                     (6)

                     Argona un kriptona lāzera caurulēs svina aizstāšana vai likvidēšana joprojām nav zinātniski un tehniski realizējama, jo trūkst uzticamu aizstājēju. Atbrīvojums nevājina Eiropas Parlamenta un Padomes Regulā (EK) Nr. 1907/2006 (2) noteikto vides un veselības aizsardzību. Tāpēc atbrīvojumu attiecībā uz svina oksīdu izmantošanu stiklkeramikas lodēšanas materiālos, ko izmanto argona un kriptona lāzeru cauruļu logu montāžā, attiecībā uz 1.–7. un 10. kategoriju vajadzētu pagarināt.

                     (7)

                     Tā kā attiecīgajiem lietojumiem tirgū ne pašlaik, ne tuvākajā nākotnē nav un nebūs pieejamas uzticamas alternatīvas, atbrīvojumu attiecībā uz 1.–7. un 10. kategoriju vajadzētu pagarināt uz ne vairāk kā pieciem gadiem līdz 2021. gada 21. jūlijam. Ņemot vērā uzticama aizstājēja meklējumu rezultātus, nav gaidāms, ka atbrīvojuma ilgums nelabvēlīgi ietekmēs inovāciju.

                     (8)

                     Attiecībā uz kategorijām, kas nav 1.–7. un 10. kategorija, paliek spēkā līdzšinējie atbrīvojumi, kuru derīguma termiņš ir noteikts Direktīvas 2011/65/ES 5. panta 2. punkta otrajā daļā. Skaidrības labad minētās direktīvas III pielikumā būtu jānorāda atbrīvojumu derīguma termiņi.

                     (9)

                     Tāpēc būtu attiecīgi jāgroza Direktīva 2011/65/ES,

               IR PIEŅĒMUSI ŠO DIREKTĪVU.

            1. pants
            Direktīvas 2011/65/ES III pielikumu groza saskaņā ar šīs direktīvas pielikumu.

            2. pants

               1.   Dalībvalstis vēlākais līdz 2020. gada 29. februārim pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara Komisijai zināmu minēto noteikumu tekstu.
               Tās piemēro minētos noteikumus no 2020. gada 1. marta.
               Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka, kā izdarāma šāda atsauce.

               2.   Dalībvalstis dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva.

            3. pants
            Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            4. pants
            Šī direktīva ir adresēta dalībvalstīm.

            Briselē, 2018. gada 16. novembrī

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 174, 1.7.2011., 88. lpp.

            (2)  Eiropas Parlamenta un Padomes 2006. gada 18. decembra Regula (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH), un ar kuru izveido Eiropas Ķimikāliju aģentūru (OV L 396, 30.12.2006., 1. lpp.).

            PIELIKUMS
            Direktīvas III pielikumā 32. ierakstu aizstāj ar šādu:

                           “32

                           Svina oksīds stiklkeramikas lodēšanas materiālos, ko izmanto argona un kriptona lāzeru cauruļu logu montāžā

                           Zaudē spēku:

                                       —

                                       2021. gada 21. jūlijā attiecībā uz 1.–7. un 10. kategoriju,

                                       —

                                       2021. gada 21. jūlijā attiecībā uz 8. un 9. kategoriju, izņemot attiecībā uz in vitro diagnostikas medicīniskajām ierīcēm un rūpnieciskajiem monitoringa un kontroles instrumentiem,

                                       —

                                       2023. gada 21. jūlijā attiecībā uz 8. kategorijas in vitro diagnostikas medicīniskajām ierīcēm,

                                       —

                                       2024. gada 21. jūlijā attiecībā uz 9. kategorijas rūpnieciskajiem monitoringa un kontroles instrumentiem un attiecībā uz 11. kategoriju.”


title: Komisijas Deleģētā direktīva (ES) 2019/176 (2018. gada 16. novembris), ar ko, pielāgojot zinātnes un tehnikas attīstībai, Eiropas Parlamenta un Padomes Direktīvas 2011/65/ES III pielikumu groza attiecībā uz atbrīvojumu svinam atsevišķu diožu pārklājuma slānī (Dokuments attiecas uz EEZ.)

text:
                  5.2.2019

                  LV

                  Eiropas Savienības Oficiālais Vēstnesis

                  L 33/26

         KOMISIJAS DELEĢĒTĀ DIREKTĪVA (ES) 2019/176
         (2018. gada 16. novembris),
         ar ko, pielāgojot zinātnes un tehnikas attīstībai, Eiropas Parlamenta un Padomes Direktīvas 2011/65/ES III pielikumu groza attiecībā uz atbrīvojumu svinam atsevišķu diožu pārklājuma slānī
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2011. gada 8. jūnija Direktīvu 2011/65/ES par dažu bīstamu vielu izmantošanas ierobežošanu elektriskās un elektroniskās iekārtās un jo īpaši tās 5. panta 1. punkta a) apakšpunktu (1),
         tā kā:

                     (1)

                     Direktīva 2011/65/ES prasa dalībvalstīm nodrošināt, lai tirgū laistās elektriskās un elektroniskās iekārtas nesaturētu minētās direktīvas II pielikumā uzskaitītās bīstamās vielas. Šo prasību nepiemēro Direktīvas 2011/65/ES III pielikumā uzskaitītajiem lietojumiem.

                     (2)

                     Dažādās elektrisko un elektronisko ierīču kategorijas, kam piemēro Direktīvu 2011/65/ES (1.–11. kategorija), ir uzskaitītas minētās direktīvas I pielikumā.

                     (3)

                     Svins ir Direktīvas 2011/65/ES II pielikumā minēta ierobežota izmantojuma viela. Tomēr svina izmantošana augstsprieguma diožu pārklājuma slānī uz cinka borāta stikla korpusa tika atbrīvota no ierobežojuma un pašlaik iekļauta minētās direktīvas III pielikuma 37. ierakstā. Atbrīvojuma beigu termiņš attiecībā uz 1.–7. un 10. kategoriju bija 2016. gada 21. jūlijs.

                     (4)

                     Komisija pieteikumu par šā atbrīvojuma pagarināšanu saņēma pirms 2015. gada 21. janvāra saskaņā ar Direktīvas 2011/65/ES 5. panta 5. punktu. Atbrīvojums ir spēkā līdz brīdim, kad ir pieņemts lēmums par konkrēto lietojumu.

                     (5)

                     Augstsprieguma diodes izmanto IT un telekomunikāciju iekārtu ārējos barošanas avotos un automobiļos. Augstsprieguma diožu ražošanas procesā stikla lodītēs esošais svins izšķīst pārklāšanas šķīdumā, tāpēc diožu pārklājuma slānis satur aptuveni 2,5 % svina. Tas nozīmē, ka svinu nepievieno ar nodomu, bet gan tas rodas kontaminācijā ar svinu saturošu stiklu.

                     (6)

                     Nav zinātniski un tehniski iespējams izvairīties no augstsprieguma diožu pārklājuma slāņa kontaminācijas, un tirgū nav pieejamas uzticamas alternatīvas. Atbrīvojums nevājina Eiropas Parlamenta un Padomes Regulā (EK) Nr. 1907/2006 (2) noteikto vides un veselības aizsardzību. Tāpēc atbrīvojumu attiecībā uz svina izmantošanu augstsprieguma diožu pārklājuma slānī uz cinka borāta stikla korpusa attiecībā uz 1.–7. un 10. kategoriju vajadzētu pagarināt.

                     (7)

                     Tā kā attiecīgajos lietojumos svina likvidēšana nav iespējama, t. i., nav iespējams izvairīties no kontaminācijas ar svinu, un tirgū vēl nav pieejamas uzticamas alternatīvas, atbrīvojumu attiecībā uz 1.–7. un 10. kategoriju vajadzētu pagarināt uz ne vairāk kā pieciem gadiem līdz 2021. gada 21. jūlijam. Ņemot vērā uzticama aizstājēja meklējumu rezultātus, nav gaidāms, ka atbrīvojuma ilgums nelabvēlīgi ietekmēs inovāciju.

                     (8)

                     Attiecībā uz kategorijām, kas nav 1.–7. un 10. kategorija, paliek spēkā līdzšinējie atbrīvojumi, kuru derīguma termiņš ir noteikts Direktīvas 2011/65/ES 5. panta 2. punkta otrajā daļā. Skaidrības labad minētās direktīvas III pielikumā būtu jānorāda atbrīvojumu derīguma termiņi.

                     (9)

                     Tāpēc būtu attiecīgi jāgroza Direktīva 2011/65/ES,

               IR PIEŅĒMUSI ŠO DIREKTĪVU.

            1. pants
            Direktīvas 2011/65/ES III pielikumu groza saskaņā ar šīs direktīvas pielikumu.

            2. pants

               1.   Dalībvalstis vēlākais līdz 2020. gada 29. februārim pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara Komisijai zināmu minēto noteikumu tekstu.
               Tās piemēro minētos noteikumus no 2020. gada 1. marta.
               Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka, kā izdarāma šāda atsauce.

               2.   Dalībvalstis dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva.

            3. pants
            Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            4. pants
            Šī direktīva ir adresēta dalībvalstīm.

            Briselē, 2018. gada 16. novembrī

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 174, 1.7.2011., 88. lpp.

            (2)  Eiropas Parlamenta un Padomes 2006. gada 18. decembra Regula (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH), un ar kuru izveido Eiropas Ķimikāliju aģentūru (OV L 396, 30.12.2006., 1. lpp.).

            PIELIKUMS
            Direktīvas III pielikumā 37. ierakstu aizstāj ar šādu:

                           “37

                           Svins augstsprieguma diožu pārklājuma slānī uz cinka borāta stikla korpusa

                           Zaudē spēku:

                                       —

                                       2021. gada 21. jūlijā attiecībā uz 1.–7. un 10. kategoriju;

                                       —

                                       2021. gada 21. jūlijā attiecībā uz 8. un 9. kategoriju, izņemot attiecībā uz in vitro diagnostikas medicīniskajām ierīcēm un rūpnieciskajiem monitoringa un kontroles instrumentiem;

                                       —

                                       2023. gada 21. jūlijā attiecībā uz 8. kategorijas in vitro diagnostikas medicīniskajām ierīcēm;

                                       —

                                       2024. gada 21. jūlijā attiecībā uz 9. kategorijas rūpnieciskajiem monitoringa un kontroles instrumentiem un attiecībā uz 11. kategoriju.”


title: Komisijas Deleģētā direktīva (ES) 2019/177 (2018. gada 16. novembris), ar ko, pielāgojot zinātnes un tehnikas attīstībai, Eiropas Parlamenta un Padomes Direktīvas 2011/65/ES III pielikumu groza attiecībā uz atbrīvojumu par svinu kā luminiscentā pulvera aktivatoru gāzizlādes spuldzēs, kurās ir luminofori (Dokuments attiecas uz EEZ.)

text:
                  5.2.2019

                  LV

                  Eiropas Savienības Oficiālais Vēstnesis

                  L 33/29

         KOMISIJAS DELEĢĒTĀ DIREKTĪVA (ES) 2019/177
         (2018. gada 16. novembris),
         ar ko, pielāgojot zinātnes un tehnikas attīstībai, Eiropas Parlamenta un Padomes Direktīvas 2011/65/ES III pielikumu groza attiecībā uz atbrīvojumu par svinu kā luminiscentā pulvera aktivatoru gāzizlādes spuldzēs, kurās ir luminofori
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2011. gada 8. jūnija Direktīvu 2011/65/ES par dažu bīstamu vielu izmantošanas ierobežošanu elektriskās un elektroniskās iekārtās (1) un jo īpaši tās 5. panta 1. punkta a) apakšpunktu,
         tā kā:

                     (1)

                     Direktīva 2011/65/ES prasa dalībvalstīm nodrošināt, lai tirgū laistās elektriskās un elektroniskās iekārtas nesaturētu minētās direktīvas II pielikumā uzskaitītās bīstamās vielas. Šo prasību nepiemēro Direktīvas 2011/65/ES III pielikumā uzskaitītajiem lietojumiem.

                     (2)

                     Dažādās elektrisko un elektronisko ierīču kategorijas, kam piemēro Direktīvu 2011/65/ES, ir uzskaitītas minētās direktīvas I pielikumā.

                     (3)

                     Svins ir Direktīvas 2011/65/ES II pielikumā minēta ierobežota izmantojuma viela. Ierobežojums tomēr neattiecas uz svinu kā uz luminiscentā pulvera aktivatoru (svins ne vairāk kā 1 % masas) gāzizlādes spuldzēs, kurās ir tādi luminofori kā BSP (BaSi2O5:Pb), ja šīs spuldzes lieto par sauļošanās lampām; šis atbrīvojums direktīvas III pielikumā patlaban iekļauts ar 18.(b) ierakstu. Sākotnējais šā atbrīvojuma termiņa beigu datums attiecībā uz 1.–7. un 10. kategoriju saskaņā ar minētās direktīvas 5. panta 2. punkta otro daļu bija 2016. gada 21. jūlijs.

                     (4)

                     Komisija pieteikumu par šā atbrīvojuma pagarināšanu saņēma pirms 2015. gada 21. janvāra saskaņā ar Direktīvas 2011/65/ES 5. panta 5. punkta pirmo daļu. Saskaņā ar minētā punkta otro daļu atbrīvojums paliek spēkā, līdz Komisija pieņem lēmumu par tā pagarināšanas pieteikumu.

                     (5)

                     Turklāt 2015. gada janvārī Komisija saņēma pieteikumu (numurs 2015-3) piešķirt jaunu atbrīvojumu, kas iekļaujams IV pielikumā un attiecas uz gāzizlādes spuldzēm, kurās ir luminofori, ja šīs spuldzes lieto par fototerapijas lampām (medicīniskas iekārtas). Tā kā novērtējumā atklājās, ka medicīniskam lietojumam paredzētu spuldzi ir mehāniski iespējams lietot sauļošanās iekārtās, bet sauļošanās lietojumam paredzētu spuldzi – medicīniskās iekārtās, tika nolemts šos izņēmuma pieteikumus apvienot un skatīt novērtējumā par III pielikuma 18.(b) ierakstā noteikto atbrīvojumu.

                     (6)

                     Svins kā luminiscentā pulvera aktivators ir vajadzīgs tādēļ, lai bārija silikāta luminofors kļūtu fluorescējošs. Aktivators 254 nm starojumu pārveido vēlamajā UV starojumā (290–400 nm), un sauļošanās un dažos medicīniskajos lietojumos to izmanto vairāk nekā 95 % no iekštelpu zemspiediena dzīvsudraba tvaika luminiscences spuldzēm. Aktivators nodrošina UV ar viļņa garumu 350 nm, kas ir izšķirīgs ādas pigmentāciju ierosinošais faktors.

                     (7)

                     Sauļošanās iekārtas Savienībā tiek stingri reglamentētas, un visām svina alternatīvām būtu jāspēj izpildīt uzticamības, drošuma un veselības risku kritēriji. Šādas alternatīvas patlaban nav pieejamas.

                     (8)

                     Noteiktās gāzizlādes spuldzēs, kurās ir luminofori, svina aizvietošana vai likvidēšana vēl joprojām nav zinātniski un tehniski realizējama, jo trūkst uzticamu aizstājēju. Atbrīvojums ir saskaņā ar Eiropas Parlamenta un Padomes Regulu (EK) Nr. 1907/2006 (2) un tādējādi nevājina tajā noteikto vides un veselības aizsardzību. Tāpēc atbrīvojums, kas svinu kā luminiscentā pulvera aktivatoru (svins ne vairāk kā 1 % masas) gāzizlādes spuldzēs, kurās ir luminofori, ļauj izmantot tad, ja šīs spuldzes lieto par sauļošanās lampām, būtu jāpagarina.

                     (9)

                     Attiecīgajiem lietojumiem tirgū pašlaik vēl nav pieejamas uzticamas alternatīvas, un tāpēc atbrīvojumu attiecībā uz Direktīvas 2011/65/ES I pielikuma 1.–7. un 10. kategoriju vajadzētu pagarināt uz maksimālo laikposmu, t. i., uz pieciem gadiem, līdz 2021. gada 21. jūlijam. Ņemot vērā uzticama aizstājēja meklējumu rezultātus, nav gaidāms, ka atbrīvojuma ilgums nelabvēlīgi ietekmēs inovāciju.

                     (10)

                     Attiecībā uz kategorijām, kas nav Direktīvas 2011/65/ES I pielikuma 1.–7. un 10. kategorija, paliek spēkā līdzšinējie atbrīvojumi, kuru derīguma termiņš ir noteikts Direktīvas 2011/65/ES 5. panta 2. punkta otrajā daļā. Minētās direktīvas III pielikumā juridiskās skaidrības labad būtu jānorāda atbrīvojumu derīguma termiņi.

                     (11)

                     Ņemot vērā pieteikumu nr. 2015-3 un to, ka medicīniskam lietojumam paredzētu spuldzi ir mehāniski iespējams lietot sauļošanās iekārtās, bet sauļošanās lietojumam paredzētu spuldzi – medicīniskās iekārtās, Direktīvas 2011/65/ES III pielikums būtu jāpapildina ar jaunu 18.(b)-I apakšierakstu par medicīniskajiem lietojumiem, izņemot tos, kurus aptver Direktīvas 2011/65/ES IV pielikuma 34. ieraksts. Šis apakšieraksts būtu jāpiemēro 5. un 8. kategorijai, un tam būtu jābūt spēkā līdz 2021. gada 21. jūlijam.

                     (12)

                     Tāpēc Direktīva 2011/65/ES būtu attiecīgi jāgroza,

               IR PIEŅĒMUSI ŠO DIREKTĪVU.

            1. pants
            Direktīvas 2011/65/ES III pielikumu groza saskaņā ar šīs direktīvas pielikumu.

            2. pants

               1.   Dalībvalstis vēlākais līdz 2020. gada 29. februārim pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara Komisijai zināmu minēto noteikumu tekstu.
               Tās piemēro minētos noteikumus no 2020. gada 1. marta.
               Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka, kā izdarāma šāda atsauce.

               2.   Dalībvalstis dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva.

            3. pants
            Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            4. pants
            Šī direktīva ir adresēta dalībvalstīm.

            Briselē, 2018. gada 16. novembrī

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 174, 1.7.2011., 88. lpp.

            (2)  Eiropas Parlamenta un Padomes 2006. gada 18. decembra Regula (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH), un ar kuru izveido Eiropas Ķimikāliju aģentūru (OV L 396, 30.12.2006., 1. lpp.).

            PIELIKUMS
            Direktīvas III pielikumā 18.(b) ierakstu aizstāj ar šādu:

                           “18(b)

                           Svins kā luminiscentā pulvera aktivators (svins ne vairāk kā 1 % masas) gāzizlādes spuldzēs, kurās ir tādi luminofori kā BSP (BaSi2O5:Pb), ja šīs spuldzes izmanto par sauļošanās lampām

                           Zaudē spēku:

                                       —

                                       2021. gada 21. jūlijā attiecībā uz 1.–7. un 10. kategoriju,

                                       —

                                       2021. gada 21. jūlijā attiecībā uz 8. un 9. kategoriju, izņemot attiecībā uz in vitro diagnostikas medicīniskajām ierīcēm un rūpnieciskā monitoringa un kontroles instrumentiem,

                                       —

                                       2023. gada 21. jūlijā attiecībā uz 8. kategorijas in vitro diagnostikas medicīniskajām ierīcēm,

                                       —

                                       2024. gada 21. jūlijā attiecībā uz 9. kategorijas rūpnieciskā monitoringa un kontroles instrumentiem un attiecībā uz 11. kategoriju

                           18(b)-I

                           Svins kā luminiscentā pulvera aktivators (svins ne vairāk kā 1 % masas) gāzizlādes spuldzēs, kurās ir tādi luminofori kā BSP (BaSi2O5:Pb), ja šīs spuldzes izmanto medicīniskās fototerapijas iekārtās

                           Piemēro 5. un 8. kategorijai (izņemot lietojumus, uz kuriem attiecas IV pielikuma 34. ieraksts); zaudē spēku 2021. gada 21. jūlijā”


title: Komisijas Deleģētā direktīva (ES) 2019/178 (2018. gada 16. novembris), ar ko, pielāgojot zinātnes un tehnikas attīstībai, Eiropas Parlamenta un Padomes Direktīvas 2011/65/ES III pielikumu groza attiecībā uz atbrīvojumu par svina izmantošanu gultņos un buksēs, kuras lieto noteiktās autoceļiem neparedzētās profesionālās iekārtās (Dokuments attiecas uz EEZ.)

text:
                  5.2.2019

                  LV

                  Eiropas Savienības Oficiālais Vēstnesis

                  L 33/32

         KOMISIJAS DELEĢĒTĀ DIREKTĪVA (ES) 2019/178
         (2018. gada 16. novembris),
         ar ko, pielāgojot zinātnes un tehnikas attīstībai, Eiropas Parlamenta un Padomes Direktīvas 2011/65/ES III pielikumu groza attiecībā uz atbrīvojumu par svina izmantošanu gultņos un buksēs, kuras lieto noteiktās autoceļiem neparedzētās profesionālās iekārtās
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2011. gada 8. jūnija Direktīvu 2011/65/ES par dažu bīstamu vielu izmantošanas ierobežošanu elektriskās un elektroniskās iekārtās (1) un jo īpaši tās 5. panta 1. punkta a) apakšpunktu,
         tā kā:

                     (1)

                     Direktīva 2011/65/ES prasa dalībvalstīm nodrošināt, lai tirgū laistās elektriskās un elektroniskās iekārtas nesaturētu minētās direktīvas II pielikumā uzskaitītās bīstamās vielas. Šo prasību nepiemēro Direktīvas 2011/65/ES III pielikumā uzskaitītajiem lietojumiem.

                     (2)

                     Dažādās elektrisko un elektronisko ierīču kategorijas, kam piemēro Direktīvu 2011/65/ES, ir uzskaitītas minētās direktīvas I pielikumā.

                     (3)

                     Svins ir Direktīvas 2011/65/ES II pielikumā minēta ierobežota izmantojuma viela. 2015. gada jūlijā Komisija saņēma Direktīvas 2011/65/ES 5. panta 3. punktam atbilstošu pieteikumu par III pielikumā iekļaujama un 11. kategorijai piemērojama atbrīvojuma piešķiršanu attiecībā uz svina izmantošanu gultņos un buksēs ar dīzeļdegvielu vai gāzveida degvielu darbināmos iekšdedzes motoros, kurus lieto autoceļiem neparedzētās profesionālās iekārtās.

                     (4)

                     Svinu saturoši gultņi un bukses ir nepieciešamas, lai panāktu, ka autoceļiem neparedzētu profesionāla lietojuma iekārtu motori, kas ir lieli vai ko darbina skarbos vai sarežģītos vides apstākļos, noturības pret ieķīlēšanos, piekļāvīguma, sorbcijas un noturības pret netīrumiem ziņā ir pietiekami uzticami; tādas iekārtas ir, piemēram, pārvietojami gaisa kompresori, pārvietojamas metināšanas iekārtas un pārvietojami celtņi.

                     (5)

                     Patlaban tirgū nav pieejamas bezsvina alternatīvas, kas ar autoceļiem neparedzētu profesionāla lietojuma iekārtu motoriem saistītos lietojumos nodrošinātu pietiekamu uzticamības līmeni.

                     (6)

                     Autoceļiem neparedzētu profesionāla lietojuma iekārtu motoros svina aizvietošana vai likvidēšana ne vienmēr ir zinātniski un tehniski realizējama, jo trūkst uzticamu aizstājēju. Atbrīvojums ir saskaņā ar Eiropas Parlamenta un Padomes Regulu (EK) Nr. 1907/2006 (2) un tādējādi nevājina tajā noteikto vides un veselības aizsardzību. Tāpēc atbrīvojums attiecībā uz svina izmantošanu gultņos un buksēs noteiktos ar dīzeļdegvielu vai gāzveida degvielu darbināmos iekšdedzes motoros, kurus lieto autoceļiem neparedzētās profesionālās iekārtās, būtu jāpiešķir un Direktīvas 2011/65/ES III pielikumā jāpievieno jauns, 42. ieraksts. Lai novērstu III pielikuma atbrīvojumu darbības jomu savstarpēju pārklāšanos un nodrošinātu juridisko skaidrību, būtu jāprecizē, ka lietojumi, uz kuriem attiecas Direktīvas 2011/65/ES III pielikuma 6.(c) ieraksts, jaunā, 42. ieraksta darbības jomā neietilpst.

                     (7)

                     Attiecīgajiem lietojumiem tirgū ne pašlaik, ne tuvākajā nākotnē nav un nebūs pieejamas uzticamas alternatīvas, un tāpēc atbrīvojumu attiecībā uz Direktīvas 2011/65/ES I pielikuma 11. kategoriju vajadzētu piešķirt uz maksimālo laikposmu, t. i., uz pieciem gadiem, sākot no 2019. gada 22. jūlija jeb no dienas, kurā 11. kategorija tiek iekļauta Direktīvas 2011/65/ES 4. panta 1. punkta darbības jomā. Ņemot vērā uzticama aizstājēja meklējumu rezultātus, nav gaidāms, ka atbrīvojuma ilgums nelabvēlīgi ietekmēs inovāciju.

                     (8)

                     Tāpēc Direktīva 2011/65/ES būtu attiecīgi jāgroza,

               IR PIEŅĒMUSI ŠO DIREKTĪVU.

            1. pants
            Direktīvas 2011/65/ES III pielikumu groza saskaņā ar šīs direktīvas pielikumu.

            2. pants

               1.   Dalībvalstis vēlākais līdz 2019. gada 21. jūlijam pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara Komisijai zināmu minēto noteikumu tekstu.
               Minētos noteikumus tās piemēro no 2019. gada 22. jūlija.
               Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka, kā izdarāma šāda atsauce.

               2.   Dalībvalstis dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva.

            3. pants
            Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            4. pants
            Šī direktīva ir adresēta dalībvalstīm.

            Briselē, 2018. gada 16. novembrī

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 174, 1.7.2011., 88. lpp.

            (2)  Eiropas Parlamenta un Padomes 2006. gada 18. decembra Regula (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH), un ar kuru izveido Eiropas Ķimikāliju aģentūru (OV L 396, 30.12.2006., 1. lpp.).

            PIELIKUMS
            Direktīvas III pielikumā pievieno šādu 42. ierakstu:

                           “42

                           Svins gultņos un buksēs ar dīzeļdegvielu vai gāzveida degvielu darbināmos iekšdedzes motoros, kurus lieto autoceļiem neparedzētās profesionālās iekārtās:

                                       —

                                       ja motora kopējā litrāža ir lielāka par vai vienāda ar 15 litriem
                                       vai

                                       —

                                       ja motora kopējā litrāža ir mazāka par 15 litriem un motors ir konstruēts darbināšanai lietojumos, kad laikam, kas paiet no sākuma signāla līdz pilnas slodzes sasniegšanai, ir jābūt mazākam par 10 sekundēm vai kad kārtējās apkopes darbus parasti veic skarbā un netīrā āra vidē, piemēram, kalnrūpniecības, celtniecības un lauksaimniecības lietojumos

                           Piemēro 11. kategorijai, izņemot lietojumus, uz kuriem attiecas šā pielikuma 6.(c) ieraksts.
                           Zaudē spēku 2024. gada 21. jūlijā”


title: Komisijas Deleģētā direktīva (ES) 2017/1975 (2017. gada 7. augusts), ar ko, pielāgojot zinātnes un tehnikas attīstībai, Eiropas Parlamenta un Padomes Direktīvas 2011/65/ES III pielikumu groza attiecībā uz atbrīvojumu kadmija izmantošanai krāsu mainošās gaismas diodēs (LED), ko lieto displeju sistēmās (Dokuments attiecas uz EEZ. )

text:
               31.10.2017

               LV

               Eiropas Savienības Oficiālais Vēstnesis

               L 281/29

         KOMISIJAS DELEĢĒTĀ DIREKTĪVA (ES) 2017/1975
   (2017. gada 7. augusts),
   ar ko, pielāgojot zinātnes un tehnikas attīstībai, Eiropas Parlamenta un Padomes Direktīvas 2011/65/ES III pielikumu groza attiecībā uz atbrīvojumu kadmija izmantošanai krāsu mainošās gaismas diodēs (LED), ko lieto displeju sistēmās
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2011. gada 8. jūnija Direktīvu 2011/65/ES par dažu bīstamu vielu izmantošanas ierobežošanu elektriskās un elektroniskās iekārtās (1) un jo īpaši tās 5. panta 1. punkta a) apakšpunktu,
   tā kā:

               (1)

               Direktīva 2011/65/ES nosaka, ka dalībvalstīm jānodrošina, ka tirgū laistās elektriskās un elektroniskās iekārtas nesatur kadmiju.

               (2)

               Ar Direktīvas 2011/65/ES III pielikuma 39. punktu līdz 2014. gada 1. jūlijam ir piešķirts atbrīvojums no aizlieguma kadmiju izmantot krāsu mainošās LED, ko izmanto apgaismes sistēmās un displejos. Komisija pieteikumu par šā atbrīvojuma pagarināšanu saņēma pirms 2013. gada 1. janvāra saskaņā ar Direktīvas 2011/65/ES 5. panta 5. punktu.

               (3)

               Krāsu mainošām LED, kurās izmanto kvantu punktus, ir pierādītas priekšrocības no energoefektivitātes un gaismas krāsas viedokļa salīdzinājumā ar vecākām tehnoloģijām. Kvantu punktu izmantošanai displejos kopumā ir pozitīva ietekme, jo to energopatēriņš ir zems salīdzinājumā ar pašlaik pieejamām alternatīvām tehnoloģijām. Kopējā nelabvēlīgā ietekme, ko uz vidi, veselību un patērētāju drošību radītu kadmiju saturošu kvantu punktu aizstāšana displejos, kuros izmanto kvantu punktus, varētu būt nozīmīgāka par tās radītajiem kopējiem ieguvumiem attiecībā uz vidi, veselību un patērētāju drošību.

               (4)

               Tāpēc uz kadmija selenīda izmantošanu kadmiju saturošos, lejuppārbīdi izraisošos pusvadītāju nanokristālu kvantu punktos, ko izmanto displeju izgaismošanā, būtu jāattiecina atbrīvojums no aizlieguma uz diviem gadiem pēc deleģētās direktīvas publicēšanas Eiropas Savienības Oficiālajā Vēstnesī. Domājams, ka atbrīvojumam uz tik īsu termiņu nebūs negatīvas ietekmes uz inovāciju un kadmiju nesaturošu alternatīvu izstrādi.

               (5)

               Kadmiju saturošu kvantu punktu LED apgaismes vajadzībām tirgū vēl nav pieejamas, un to potenciālās priekšrocības salīdzinājumā ar esošajām tehnoloģijām nav pienācīgi kvantificējamas, tāpēc atbrīvojuma pagarināšana attiecībā uz apgaismes sistēmām nav pamatota.

               (6)

               Tāpēc Direktīvas 2011/65/ES III pielikums būtu attiecīgi jāgroza,

         IR PIEŅĒMUSI ŠO DIREKTĪVU.
   1. pants
   Direktīvas 2011/65/ES III pielikumu groza saskaņā ar šīs direktīvas pielikumu
   2. pants
   1.   Dalībvalstis vēlākais līdz [datumam, kas ir 12 mēnešus pēc dienas, kad šī direktīva stājas spēkā] pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara Komisijai zināmu minēto noteikumu tekstu.
   Tās piemēro minētos noteikumus no [datuma, kas ir 12 mēnešus pēc dienas, kad šī direktīva stājas spēkā + 1 diena].
   Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka, kā izdarāma šāda atsauce.
   2.   Dalībvalstis dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva.
   3. pants
   Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   4. pants
   Šī direktīva ir adresēta dalībvalstīm.

      Briselē, 2017. gada 7. augustā

            Komisijas vārdā –

            priekšsēdētājs

         Jean-Claude JUNCKER

      (1)  OV L 174, 1.7.2011., 88. lpp.

      PIELIKUMS
      Direktīvas 2011/65/ES III pielikuma 39. punktu aizstāj ar šādu:

                     “39(a)

                     Kadmija selenīds kadmiju saturošos, lejuppārbīdi izraisošos pusvadītāju nanokristālu kvantu punktos, ko izmanto displeju izgaismošanā (< 0,2 μg Cd uz 1 mm2 displeja ekrāna laukuma)

                     Attiecībā uz visām kategorijām zaudē spēku [divus gadus pēc deleģētās direktīvas publicēšanas Oficiālajā Vēstnesī].”